Polisieman skiet vrou, toe homself | Netwerk24
Polisieman skiet vrou, toe homself
Deur Kaydene Davids 23 November 2019 13:32
’n Polisiebeampte het vermoedelik sy eie lewe geneem ná ’n rusie waarin hy ’n vrou doodgeskiet het.
Die voorval het in George in die Suid-Kaap gebeur nadat die beampte glo sy meisie se 30-jarige suster ná stryery noodlottig gewond het.
Sontaga Seisa, woordvoerder van die onafhanklike polisieondersoekdirektoraat (Opod), sê sers. Mzwamadoda Fuzani, ’n polisiebeampte in Middelburg, het glo sy meisie se suster in die Thembalethu-woonbuurt geskiet.
Die vrou wie se naam nog nie bekend gemaak is nie, is op die toneel aan haar beserings dood.
“Ná die voorval het hy glo na sy meisie begin soek, maar toe hy besef die polisie is op soek na hom, het hy in sy motor na Middelburg gevlug waar hy homself om die lewe gebring het.”
Volgens Seisa was die polisielid tydens die voorval nie aan diens nie.
Die voorval word ondersoek.
Meer oor: Selfdood | Gesinsmoord